Document ID: 32004D0690

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Οκτωβρίου 2004
σχετικά με τη χρηματοδοτική συμβολή της Κοινότητας για την αγορά και τον εξοπλισμό αλιευτικών σκαφών με ηλεκτρονικές συσκευές εντοπισμού το 2004
[κοινοποιηθείσα υπό τον αριθμό Ε(2004) 3358]
(2004/690/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2004/465/ΕΚ του Συμβουλίου, της 29ης Απριλίου 2004, σχετικά με τη χρηματοδοτική συμβολή της Κοινότητας σε προγράμματα ελέγχου αλιείας των κρατών μελών (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Τα κράτη μέλη διαβίβασαν στην Επιτροπή προγράμματα ελέγχου της αλιείας τους για την περίοδο από την 1η Ιανουαρίου 2004 έως τις 31 Δεκεμβρίου 2004 μαζί με τις αιτήσεις για χρηματοδοτική συμβολή της Κοινότητας στις δαπάνες που πρόκειται να πραγματοποιηθούν για την εκτέλεση των προγραμμάτων αυτών.
(2)
Οι αιτήσεις που αφορούν δράσεις που προβλέπονται στην απόφαση 2004/465/ΕΚ μπορούν να είναι επιλέξιμες για κοινοτική χρηματοδότηση. Βάσει ιδίως του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για την διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (2), πρέπει να δοθεί προτεραιότητα στην επέκταση του δορυφορικού συστήματος παρακολούθησης σε σκάφη ολικού μήκους μεταξύ των καθέτων άνω των 15 μέτρων, σε σχετικά πιλοτικά έργα και στην εφαρμογή νέων τεχνολογιών για τον έλεγχο των αλιευτικών δραστηριοτήτων, στην επαγγελματική επιμόρφωση και στην ανταλλαγή δημοσίων υπαλλήλων που είναι επιφορτισμένοι με καθήκοντα παρακολούθησης, ελέγχου και εποπτείας στον τομέα της αλιείας.
(3)
Είναι σκόπιμο να καθοριστούν τα ανώτατα ποσά της κοινοτικής συμμετοχής στις επιλέξιμες δαπάνες για το 2004 για τις ενισχύσεις κάθε κράτους μέλους που χορηγούνται για την αγορά και εξοπλισμό των αλιευτικών σκαφών με ηλεκτρονικές συσκευές εντοπισμού οι οποίες καθιστούν δυνατή την τηλεπαρακολούθηση των σκαφών από κέντρα παρακολούθησης της αλιείας μέσω συστήματος παρακολούθησης σκαφών.
(4)
Είναι σκόπιμο να καθοριστεί το ποσοστό χρηματοδοτικής συμμετοχής της Κοινότητας για τις εν λόγω δράσεις καθώς και οι όροι επιστροφής των εθνικών δαπανών από την Κοινότητα.
(5)
Οι ηλεκτρονικές συσκευές εντοπισμού θα πρέπει να πληρούν τις απαιτήσεις που καθορίζονται από τον κανονισμό (ΕΚ) αριθ. 2244/2003 της Επιτροπής, της 18ης Δεκεμβρίου 2003, για τη θέσπιση λεπτομερών διατάξεων όσον αφορά δορυφορικά συστήματα παρακολούθησης σκαφών (3).
(6)
Σύμφωνα με το άρθρο 8 της απόφασης 2004/465/ΕΚ, τα κράτη μέλη υποχρεούνται να αναλαμβάνουν τις δαπάνες τους εντός περιόδου δώδεκα μηνών από το τέλος του έτους κατά το οποίο τους κοινοποιήθηκε η παρούσα απόφαση. Πρέπει επίσης να συμμορφούνται με τη διάταξη της εν λόγω απόφασης όσον αφορά την έναρξη των προγραμμάτων τους και την υποβολή των αιτήσεων επιστροφής των δαπανών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση ορίζει το συνολικό ποσό της κοινοτικής χρηματοδοτικής συμβολής για κάθε κράτος μέλος, το ποσοστό της κοινοτικής χρηματοδοτικής συμβολής καθώς και τους όρους παροχής της συμβολής για την αγορά και εξοπλισμό κοινοτικών αλιευτικών σκαφών με ηλεκτρονικές συσκευές εντοπισμού.
Άρθρο 2
Επιλέξιμες δαπάνες
1. Προκειμένου να είναι επιλέξιμες για χρηματοδοτική συμβολή της Κοινότητας βάσει της παρούσας απόφασης, οι δαπάνες θα πρέπει να αφορούν την αγορά και εξοπλισμό κοινοτικών αλιευτικών σκαφών με ηλεκτρονικές συσκευές εντοπισμού, οι οποίες να επιτρέπουν την τηλεπαρακολούθηση των σκαφών από κέντρο παρακολούθησης της αλιείας μέσω συστήματος παρακολούθησης σκαφών (ΣΠΣ).
2. Οι συσκευές που αναφέρονται στην παράγραφο 1 πρέπει να πληρούν τις απαιτήσεις που ορίζονται από τον κανονισμό (ΕΚ) αριθ. 2244/2003.
3. Μόνον οι δαπάνες που πραγματοποιούνται στο πλαίσιο μεμονωμένων εθνικών προγραμμάτων ελέγχου της αλιείας θεωρούνται ως επιλέξιμες για κοινοτική χρηματοδοτική συμβολή.
Άρθρο 3
Συνολικό ποσό
Το συνολικό ποσό της χρηματοδοτικής συμβολής που χορηγείται σε κάθε κράτος μέλος ορίζεται στο παράρτημα.
Άρθρο 4
Ποσοστά και όροι
1. Οι μέγιστες επιλέξιμες δαπάνες οι οποίες μπορούν να είναι επιλέξιμες για χρηματοδοτική συμβολή της Κοινότητας για την αγορά ηλεκτρονικών συσκευών εντοπισμού που εγκαθίσταται σε κοινοτικά αλιευτικά σκάφη δεν δύνανται να υπερβαίνουν τα 4 500 ευρώ ανά σκάφος.
2. Εντός του ορίου των 4 500 ευρώ που προβλέπεται στην παράγραφο 1, η κοινοτική χρηματοδοτική συμβολή για τα πρώτα 1 500 ευρώ των επιλέξιμων δαπανών ανέρχεται σε ποσοστό 100 %.
3. Η κοινοτική χρηματοδοτική συμβολή για επιλέξιμες δαπάνες που περιλαμβάνονται μεταξύ 1 500 και 4 500 ευρώ ανά σκάφος ανέρχονται σε ανώτατο ποσοστό 50 % κάθε δαπάνης.
Άρθρο 5
Νόμισμα
Οι αιτήσεις για την επιστροφή των δαπανών και για τις προκαταβολές που εκφράζονται σε νομίσματα εκτός του ευρώ, μετατρέπονται σε ευρώ στην ισοτιμία του μήνα που υποβάλλονται στην Επιτροπή.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 7 Οκτωβρίου 2004.

Labels: 11
19
8
6
12